เปิดเส้นทางประวัติศาสตร์สายเกลือสินเธาว์สายใหม่ สกลนคร บึงกาฬ และนครพนม เป็นแหล่งท่องเที่ยวเชิงวัฒนธรรมระดับนานาชาติ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้ร่วมกับกระทรวงการต่างประเทศ จัดโครงการเผยแพร่ศิลปวัฒนธรรมบนเส้นทางสายเกลือใน 3 จังหวัดของภาคตะวันออกเฉียงเหนือในพื้นที่จังหวัดสกลนคร บึงกาฬ และนครพนม ระหว่างวันที่ 30 พฤศจิกายน - 3 ธันวาคม 2564  เพื่อส่งเสริมเป็นแหล่งท่องเที่ยวเชิงวัฒนธรรมระดับนานาชาติ สร้างงาน สร้างรายได้ให้แก่ชุมชน เนื่องจากพื้นที่ทั้ง 3 จังหวัดเป็นแหล่งอารยธรรมเกลือสินเธาว์ ลุ่มแม่น้ำสงครามเชื่อมโยงประวัติศาสตร์ลุ่มน้ำโขงเป็นแหล่งวัฒนธรรมของหลายกลุ่มชาติพันธุ์สมัยก่อนประวัติศาสตร์ กว่า 5,000 ปี แสดงถึงภูมิปัญญาท้องถิ่นการใช้เกลือสินเธาว์เพื่อการดำรงชีวิตนำไปสู่วิถีวัฒนธรรมเกลือ และทั้ง 3 จังหวัดยังมีแหล่งท่องเที่ยวเชิงวัฒนธรรมชุมชน ยลวิถี บ้านท่าวัดเหนือ รวมถึงแหล่งศาสนา อาทิ วัดพระธาตุเชิงชุม วัดพระธาตุพนม โบสถ์อาสนวิหาร ประเพณีบุญฮีตสิบสอง ภูมิปัญญาท้องถิ่น  เช่น การตีเหล็ก ทอผ้าและย้อมสี งานจักสาน ทำพานบายศรีขันหมากเบง การต้มเกลือสินเธาว์และเกลือสปาและพิพิธภัณฑ์จวนผู้ว่าราชการจังหวัดนครพนม  จึงส่งเสริมให้แหล่งท่องเที่ยวเชิงวัฒนธรรมเหล่านี้เป็นที่รู้จัก ก่อให้เกิดรายได้สู่ชุมชนช่วยเสริมสร้างเศรษฐกิจของไทย